
έκθεσης  ζωγραφικής

Ανδρέα Καραγιάν

«Ερώτων Ατελών» Καβάφης
στο Ίδρυμα Μιχάλης Κακογιάννης

Με μεγάλη επιτυχία, και με την παρουσία πολλών ανθρώπων της Τέχνης και των Γραμμάτων, πραγματοποιήθηκαν, την Τρίτη 3 Μαρτίου 2015, τα εγκαίνια της έκθεσης ζωγραφικής του Ανδρέα Καραγιάν «Ερώτων Ατελών» Καβάφης, στον εκθεσιακό χώρο του Ιδρύματος Μιχάλης Κακογιάννης.

Σε σημείωμά του για τα έργα που παρουσιάζονται στην έκθεση, ο Ανδρέας Καραγιάν αναφέρει: Στην ποίηση του Καβάφη με συγκίνησε αυτή η ακαθόριστη ατμόσφαιρα «ερώτων ατελών». Ιστορίες που πλάθει η φαντασία του ποιητή και διαμορφώνονται από τις φαντασιώσεις που δημιουργεί η πάροδος του χρόνου, πέραν από το πραγματικό συμβάν (αν υπήρξε και αυτό)! Τον Καβάφη τον «χρησιμοποίησα» ως ασπίδα για να μπορέσω να πω ορισμένα πράγματα σημερινά για την αποξένωση, τα κρυφά ταμπού και να κάνω μια κριτική του ερωτικού.  Ο Γ. Π. Σαββίδης διάλεξε ειδικά για μένα 13 ερωτικά ποιήματα, τα πιο προσωπικά του Καβάφη, όπως μου είπε, που τα έγραψε για έναν ποιητή στην Αθήνα με τον οποίο ήταν ερωτευμένος, και εγώ τα εικονο​γράφησα. Επάνω σε αυτά τα ποιήματα βασίστηκε και η δημιουργία των έργων για την έκθεση «Καβάφης», την οποία αφιέρωσα στον Σαββίδη και παρουσίασα στις 11 Ιουνίου του 1995 στο Βερολίνο. Την ημέρα των εγκαινίων έμαθα ότι πέθανε ο Γ. Π. Σαββίδης.
Τον σημαντικό κύπριο δημιουργό, ζωγράφο και συγγραφέα, παρουσίασε στους παρευρισκομένους η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου.

Την έκθεση προλόγισε η ιστορικός τέχνης και τεχνοκριτικός, Officier des Artes et Lettres, δρ Ντόρα Ηλιοπούλου-Ρογκάν, η οποία προσεγγίζοντας την δημιουργική έμπνευση του Ανδρέα Καραγιάν από την ποίηση του Κ.Π. Καβάφη, είπε, χαρακτηριστικά, ότι: Ταυτίσθηκε, ο Ανδρέας -όσο γίνεται πιο δημιουργικά- με αυτόν, καθαυτόν, τον ψυχισμό του μεγάλου Αλεξανδρινού ποιητή, γι’ αυτό και κατόρθωσε, ενστικτωδώς, και με περισσό  πάθος να αδράξει και  αναδημιουργήσει ουσιαστικά, και όχι επιδερμικά: την πεμπτουσία της Καβαφικής ατμόσφαιρας. Πόνημα και, εγχείρημα που μόνον ένας καλλιτέχνης της εμβέλειας του Καραγιάν θα μπορούσε να αποτολμήσει. Ο Καραγιάν τόλμησε και  ενσάρκωσε στη ζωγραφική του, τον θαυμασμό του για τον Καβάφη αναδημιουργώντας -και, όχι, υποτάσσοντας- μες από τον χρωστήρα του, τα συναισθήματα που του υπέβαλε ο μεγάλος ποιητής. Το κατόρθωσε, ειδικότερα, χάρη στο εγγενές -αντιδραστικό σε κάθε πεζή περιγραφή- πάθος, που χαρακτηρίζει  αυτοδύναμα την εξαιρετικά ευαίσθητη και προικισμένη ιδιοσυγκρασία του. Πάθος που ενεργοποιεί και μεταγγίζει -ενστικτωδώς-  στα έργα του μια μεταφυσική, σε υφή, πνοή.

Στο πλαίσιο των εγκαινίων ο male soprano και συνθέτης Νικόλας Λεβέντης ερμήνευσε την τριλογία του Κ. Π. Καβάφη, Ο Σεπτέμβρης του 1903, Ο Δεκέμβρης του 1903, Ο Γενάρης του 1904, σε δική του μουσική σύνθεση. Στο πιάνο τον συνόδεψε ο Μάριος Καζάς.
Η έκθεση πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.
Διάρκεια έκθεσης: 4-15 Μαρτίου 2015 

Ώρες λειτουργίας: 18:00-22:00 καθημερινά
Πληροφορίες στα ταμεία του Ιδρύματος Μιχάλης Κακογιάννης και τηλεφωνικά στον αριθμό 210 3418579, Δευτέρα έως Παρασκευή 11:00-14:00.

